El Decret 36/1987, de 29 de gener, va crear els guardons, la Medalla de la Pesca catalana i la Placa de la Pesca catalana, amb la finalitat de recompensar els esforços d'aquelles persones o institucions que hagin prestat serveis destacats al sector pesquer català.
L'Ordre AAM/71/2015, de 31 de març, per la qual es convoca el procés d'atorgament dels guardons per al reconeixement d'actuacions en favor del sector pesquer català per a l'any 2015, estableix el règim aplicable i el procediment d'atorgament d'aquests guardons per a aquest any.
En data 28 de maig de 2015, el jurat va avaluar les candidatures i va elaborar la proposta de guardonats/ades, d'acord amb el que disposa l'article 8.1 de l'Ordre AAM/71/2015, de 31 de març.
D'acord amb el que disposa l'article 8.4 de l'Ordre esmentada, la Direcció General de Pesca i Afers Marítims va elevar al conseller d'Agricultura, Ramaderia, Pesca, Alimentació i Medi Natural la proposta definitiva de guardonats/ades.
L'article 2.2 del Decret 36/1987, de 29 de gener, pel qual es creen guardons per al reconeixement d'actuacions a favor del sector agrari i pesquer català, disposa que aquestes distincions, de caràcter exclusivament honorífic, seran concedides per acord del Govern.
Amb posterioritat a aquesta norma, l'article 32.1.c) de la Llei 13/2008, del 5 de novembre, de la presidència de la Generalitat i del Govern, va establir que les decisions del Govern relatives a concessió d'honors i distincions han d'adoptar la forma de Decret.
A proposta del conseller d'Agricultura, Ramaderia, Pesca i Alimentació i d'acord amb el Govern
Es concedeix la Medalla de la Pesca catalana per a l'any 2015 a les persones següents:
Responsables de Pesca del Programa de la Mediterrània del WWF
Pel seu treball i defensa del Mediterrani i les seves pesqueres.
Per la seva participació en les reunions i fòrums internacionals, europeus i nacionals, on han contribuït amb el seu ampli coneixement en la defensa de les especificitats de les pesqueres del Mediterrani.
El seu compromís en aquesta causa ha possibilitat l'entesa entre els diferents sectors involucrats en l'activitat pesquera.
Cuiner innovador del restaurant Miramar, de Llançà
Paco Pérez és un exponent de la cuina d'avantguarda del segle XXI.
Des de l'any 1994 regenta el restaurant Miramar, de Llançà, que ja té dues estrelles Michelin.
Tot i haver arribat al més alt nivell de l'alta cuina, mai no ha abandonat la tradició de la gastronomia mediterrània i el gust d'utilitzar els productes del seu entorn marí.
Paco Pérez s'ocupa d'enviar setmanalment el peix de la costa gironina per abastir el seu restaurant de Berlín, fet que el converteix en un ambaixador de primer ordre del nostre peix de proximitat.
Pescador d'encerclament de la Confraria de Pescadors de Barcelona
Pescador exemplar i armador d'una de les embarcacions dedicada a la pesca d'encerclament de la Confraria de Pescadors de Barcelona.
Persona clau per establir i mantenir unes bones relacions entre tots els confrares de Barcelona, i amb la resta de confraries i federacions de confraries de pescadors.
El seu caràcter conciliador, bona praxi i bon fer en el sector fan que no hi hagi un sol pescador en tot el Mediterrani que no hagi sentit parlar de "José el Labio", que és com popularment se'l coneix.
Es concedeix la Placa de la Pesca catalana per a l'any 2015 a:
FEPROMODEL (Federació de Productors de Mol·luscs del Delta de l'Ebre)
FEPROMODEL és una entitat, sense ànim de lucre, que es va constituir el 27 de juny de 2007 amb la finalitat de representar, coordinar, gestionar, defensar i promoure els interessos, tant individuals com col·lectius, de tots els seus membres.
La federació integra els titulars de concessions de producció de mol·luscos bivalves (muscleres) i les associacions d'empresaris productors de mol·luscos de l'àmbit territorial comprès des de l'Ametlla de Mar fins al riu Sénia.
La Federació va néixer de les 3 associacions existents en aquell moment del sector de mol·luscos bivalves de les badies del delta de l'Ebre: Unió de Productors de Mol·luscos del Delta de l'Ebre, Associació de Productors de Mol·lusc de la Badia del Fangar i Associació de Musclaires dels Alfacs.
La constitució de FEPROMODEL ha millorat el volum econòmic de la producció de les muscleres del delta de l'Ebre, el manteniment dels llocs de treball d'aquest sector econòmic, i la promoció, coordinació i protecció dels interessos del sector pel fet de tenir un únic interlocutor, així com el desenvolupament econòmic del delta de l'Ebre.
Barcelona, 15 de setembre de 2015
Conseller d'Agricultura, Ramaderia, Pesca i Alimentació